I+G+B. Azken 30 urte hauetan administrazioak egindako ahaleginei esker hirukoiztu egin da ikerkuntzan sartutako BPGaren portzentajea. Halere, oraindik ikerkuntzan erreferenteak diren estatuengandik urrunegi gaude. Haien inbertsioak gurea bikoizten du, eta badaramatzate 30 urte edo gehiago antzeko maila honetan. Horrela, gure inbertsio-erritmoa biziagotzeko premiazkoa da alderdi politikoen arteko eztabaida nahasiak alde batera uztea, hitzarmen egonkorrak lortu daitezen. Bestela, hogei urte edo gehiago beharko ditugu imitatu nahi ditugun estatuek gaur egun ikerkuntzan duten maila lortzeko. Beranduegi. Berrikuntza modan dago, diskurtso politikoan ere, eta krisi honetatik indartsu aterako gaituen makilatxo miragarria bihurtu dute. Berrikuntza giro egokia sortzeko behar izango dugun irudimena eta doitasuna piztu dezagun, ezinbestekoa dugu zientzia eta teknologiaren garapenari eman beharreko zalantzarik gabeko bultzada, honen enpresarako transferentzia ahaztu gabe, agian hau baita gure alderik ahulenetarikoa.